**Gullesfjorden** (nordsamisk: *Guollesvuotna*) er en fjordarm på Hinnøya i Kvæfjord kommune i Troms. Den er en fortsettelse av Kvæfjorden og har innløp mellom Ålneset og Stormulen sør for Kveøya. Fjorden strekker seg drøyt 30 kilometer inn til Gullesfjordbotn, og er sammen med Kanstadfjorden nær ved å dele Hinnøya i to over Gullesfjordeidet. Åtte kilometer inne i fjorden går fjordarmen Austerfjorden inn mot øst. Den største øya i fjorden er Forøya.

Navnet kommer fra det nordsamiske navnet Guollesvuotna som betyr fiskerik fjord (guolli = fisk). Tidligere har også navnet «Gullholmsfjörðr» vært brukt.

Grender
-------

Bebyggelsen langs fjorden er todelt. Den ytre delen av fjorden er bebygd kun på østsiden, med grendene Hemmestad og Refsnes. Veien stopper ved Kjengsnes ytterst på sørsida av Austerfjorden. Den indre delen av fjorden er bebygd hovedsakelig langs vestsiden, med grendene Flesnes, Bogen, Gambogen, Langvassbukt, Bømark og Våtvoll. Innerst i fjorden er det bebyggelse også på østsiden, med veiforbindelse fra Gullesfjordbotn til grendene Moelv og Gullholm.

Fra Langvassbukt går fylkesvei 83 gjennom Gullesfjorden til Harstad over fergesambandet Flesnes–Refsnes, samt Europavei 10 fra Gullesfjordbotn (Lofastkrysset) til Lødingen og Lofoten. Riksvei 85 går fra Gullesfjordbotn mot Sigerfjorden og videre til Sortland og Vesterålen. Fylkesvei 103 går fra Gullesfjordbotn til Gullholm.

Fjell
-----

Gullesfjorden er omgitt av høye fjell, mange av dem rager over 900 meter over havet. Det høyeste fjellet er Reinspælen (1 118 moh.).

Fjellsidene er bratte og rasutsatte. På grunn av snøskredfare fra Pøylfjellet hender det at fylkesvei 83 mellom Langvassbukt og Flesnes stenges, og fergesambandet Flesnes–Refsnes anløper da også Forøysætran ved Langvassbukt. Også Bogklubben og Våtvoll er skredutsatte områder. Skjelltindan (923 moh.) og Reinfjellet (907 moh.) blir overvåket av NGU som potensielt ustabile fjellområder, med fare for bevegelse og skred ut i fjorden.

Mange av fjellene rundt fjorden er spisse tinder og egger, men Reinfjellet (907 moh.) skiller seg ut ved å ha et viddelignende landskap på toppen. Dette viser at fjellet har ligget høyere enn isen i siste istid.

Referanser
----------

1. ↑  Gullesfjorden på Norgeskart.no fra Statens kartverk
2. ↑  Peter Andreas Munch (2013). *Historisk-geographisk beskrivelse over kongeriget Norge (Noregsveldi) i middelalderen*. Nabu Press. ISBN 9781287715566.
3. ↑  Wedding, Svein-Henry (21. desember 2011). «– Flesnesveien bør sikres bedre». *Bladet Vesterålen* **(norsk)**. Besøkt 4. oktober 2023.
4. ↑  Norges geologiske undersøkelse (2007). «NGU Rapport 2007.041 Fjellskredkartlegging i Troms» (PDF). *NGU Rapport*.
5. ↑  Jensen, Morten I. (19. juli 2007). «Kvæfjord-fjell kan utløse flodbølge». *ht.no* **(norsk)**. Harstad Tidende. Besøkt 4. oktober 2023.
6. ↑  «ROS fjellskred i Troms: status og planer 2010». *www.ngu.no*. Norges geologiske undersøkelse (NGU). Besøkt 4. oktober 2023.
7. ↑  Trondsen, Atle (19. oktober 2015). «Disse fjellpartiene er under observasjon». *ht.no* **(norsk)**. Harstad Tidende. Besøkt 4. oktober 2023.
8. ↑  www.hinnøy.no - Reinfjellet
9. NGU Rapport 2007.041 Fjellskredkartlegging i Troms
10. «NGU Rapport ROS Fjellskred i Troms: Status og planer PDF Free Download». *docplayer.me*. Besøkt 4. oktober 2023.

Eksterne lenker
---------------

* (en) Gullesfjorden – kategori av bilder, video eller lyd på Commons Rediger på Wikidata



|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |